20.6.2023
SK
Úradný vestník Európskej únie
C 217/21
Zhrnutie stanoviska európskeho dozorného úradníka pre ochranu údajov k mandátu na rokovanie o uzavretí medzinárodnej dohody o výmene osobných údajov medzi Europolom a bolívijskými orgánmi presadzovania práva (2023/C 217/09) (Úplné znenie stanoviska je k dispozícii v anglickom, francúzskom a nemeckom jazyku na webovom sídle európskeho dozorného úradníka pre ochranu údajov https://edps.europa.eu)
Európska komisia vydala 9. marca 2023 odporúčanie na rozhodnutie Rady o poverení začať rokovania o dohode medzi Európskou úniou a Bolívijským mnohonárodným štátom o výmene osobných údajov medzi Agentúrou Európskej únie pre spoluprácu v oblasti presadzovania práva (Europolom) a orgánmi Bolívijského mnohonárodného štátu príslušnými pre boj proti závažnej trestnej činnosti a terorizmu (1) (ďalej len „odporúčanie“).
Cieľom odporúčania je začať rokovania s Bolíviou na účely podpísania a uzavretia medzinárodnej dohody umožňujúcej výmenu osobných údajov medzi Europolom a bolívijskými orgánmi príslušnými pre boj proti závažnej trestnej činnosti a terorizmu.
V prílohe k odporúčaniu sa stanovujú smernice Rady na rokovania pre Komisiu, t. j. ciele, na dosiahnutie ktorých by sa Komisia v mene EÚ mala v priebehu rokovaní zamerať.
Prenosy osobných údajov zhromaždených v rámci vyšetrovaní trestných činov a ich ďalšie spracovanie Europolom na účely získavania spravodajských informácií o trestnej činnosti môžu mať významný vplyv na životy dotknutých osôb.
Z tohto dôvodu sa musí v medzinárodnej dohode zabezpečiť, aby sa obmedzenia práv na súkromie a ochranu osobných údajov v súvislosti s bojom proti závažnej trestnej činnosti a terorizmu uplatňovali len vtedy, ak je to nevyhnutne potrebné.
Európsky dozorný úradník pre ochranu údajov s uspokojením konštatuje, že Komisia doteraz stanovila, a to aj na základe viacerých odporúčaní z predchádzajúcich stanovísk európskeho dozorného úradníka pre ochranu údajov k tejto otázke, dobre štruktúrovaný súbor cieľov (smernice na rokovania) zahŕňajúci základné zásady ochrany osobných údajov, ktoré chce Komisia dosiahnuť v mene EÚ v priebehu medzinárodných rokovaní o uzavretí dohôd o výmene osobných údajov medzi Europolom a orgánmi presadzovania práva tretích krajín.
Odporúčania v tomto stanovisku sú preto zamerané na objasnenie, a v prípade potreby, ďalšie rozvinutie záruk a kontrol v budúcej dohode medzi EÚ a Bolíviou, pokiaľ ide o ochranu osobných údajov.
V tejto súvislosti európsky dozorný úradník pre ochranu údajov odporúča, aby sa v budúcej dohode výslovne stanovil zoznam trestných činov, v súvislosti s ktorými by sa mohli vymieňať osobné údaje; stanovilo pravidelné preskúmanie potreby uchovávania prenášaných osobných údajov, ako aj ďalšie vhodné opatrenia na zabezpečenie dodržiavania lehôt; zaviedli dodatočné záruky, pokiaľ ide o prenos osobitných kategórií údajov; zaručilo, že sa neuskutoční žiadne automatizované rozhodnutie založené na údajoch získaných podľa dohody bez toho, aby sa žiadne automatizované rozhodnutie na základe prijatých údajov podľa tejto dohody neuskutočnilo bez možnosti účinného a zmysluplného zásahu človeka; a stanovili jasné a podrobné pravidlá týkajúce sa informácií, ktoré by sa mali dotknutým osobám sprístupniť.
Európsky dozorný úradník pre ochranu údajov zdôrazňuje, že podľa článku 8 ods.
3 charty je kontrola nezávislým orgánom základným prvkom práva na ochranu osobných údajov.
Európsky dozorný úradník pre ochranu údajov preto odporúča Komisii, aby počas rokovaní venovala osobitnú pozornosť dohľadu zo strany nezávislých verejných orgánov zodpovedných za ochranu údajov s účinnými právomocami vo vzťahu k orgánom činným v trestnom konaní a inými príslušnými orgánmi Bolívie, ktoré budú používať prenesené osobné údaje.
S cieľom zabezpečiť riadne vykonávanie dohody EDPS okrem toho navrhuje, aby si zmluvné strany pravidelne vymieňali informácie o uplatňovaní práv dotknutými osobami, ako aj relevantné informácie o využívaní mechanizmov dohľadu a nápravy v súvislosti s uplatňovaním dohody.
(1) COM(2023) 130 final.